ΓΡΑΠΤΗ ΕΡΩΤΗΣΗ E-1356/98

υποβολή: Allan Macartney (ARE) προς την Επιτροπή

(7 Μαΐου 1998)

Θέμα: Προτεινόμενες προδιαγραφές από το Υπουργείο Γεωργίας των ΗΠΑ για τα οργανικά τρόφιμα

Σε τι ενέργειες σκοπεύει να προβεί η Επιτροπή σχετικά με τις προτάσεις του Υπουργείου Γεωργίας των Ηνωμένων Πολιτειών που αφορούν την καθιέρωση νέων προδιαγραφών για όλα τα οργανικά γεωργικά προϊόντα στις ΗΠΑ;

Απασχολεί την Επιτροπή η αύξηση του αριθμού των τροφίμων που κατατάσσονται στα οργανικά και ειδικότερα αυτών που έχουν γενετικά τροποποιηθεί; Έχει αναλογιστεί η Επιτροπή τον αντίκτυπο που θα μπορούσαν να έχουν αυτοί οι κανονισμοί στην ευρωπαϊκή αγορά και τα προβλήματα σε επίπεδο ΓΣΔΕ, που θα σήμαιναν ότι οι ευρωπαϊοι καταναλωτές δεν θα μπορούν στο εξής να επιλέγουν παραδοσιακά οργανικά τρόφιμα;

Απάντηση του κ. Fischler εξ ονόματος της Επιτροπής

(18 Ιουνίου 1998)

Σύμφωνα με τη ρύθμιση της συμφωνίας του Παγκόσμιου Οργανισμού Εμπορίου (ΠΟΕ) για τα τεχνικά εμπόδια στις συναλλαγές (ΤΕΣ), η Επιτροπή υπέβαλε στις ΗΠΑ σχόλια για τον προτεινόμενο κανονισμό σχετικά με την βιολογική καλλιέργεια, λαμβάνοντας υπόψη την πείρα που αποκτήθηκε από την εφαρμογή του κανονισμού (ΕΟΚ) 2092/91 του Συμβουλίου της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1) και την επιστημονική και τεχνολογική πρόοδο.

Η Κοινότητα θέσπισε κανόνες για την παραγωγή και επισήμανση των οργανικών προϊόντων. Ο κανονισμός (ΕΟΚ) 2092/91 του Συμβουλίου στο άρθρο 11 ορίζει κανόνες ισοδυναμίας για προϊόντα που εισάγονται από τρίτες χώρες. Το καθεστώς διαχειρίζεται είτε η Επιτροπή (άρθρο 11, παράγραφος 1), είτε, όπως συμβαίνει σήμερα για προϊόντα από τις ΗΠΑ, τα κράτη μέλη (άρθρο 11, παράγραφος 6). Σύμφωνα με τις κοινοτικές απαιτήσεις, πρέπει να αποδεικνύεται ότι τα προϊόντα που εισάγονται από τρίτες χώρες έχουν παραχθεί σύμφωνα με πρότυπα παραγωγής και ρυθμίσεις ελέγχου που είναι ισόδύναμες με αυτές που ισχύουν στην Κοινότητα, πριν διατεθούν στην αγορά της Κοινότητας ως προϊόντα βιολογικής καλλιέργειας. Κατά τον ίδιο τρόπο, οι προτεινόμενοι κανονισμοί των ΗΠΑ για την βιολογική καλλιέργεια περιλαμβάνουν διάταξη ισοτιμίας των εισαγόμενων βιολογικών προϊόντων από άλλες χώρες, συμπεριλαμβανομένης και της Κοινότητας, στις ΗΠΑ.

Όσον αφορά τους γενετικά τροποποιημένους οργανισμούς (ΓΤΟ), η αποδοχή τους στα βιολογικά προϊόντα προβλέπονταν στο αρχικό σχέδιο του αμερικανικού βιολογικού προγράμματος και η Κοινότητα εξέφρασε την ανησυχία της στα σχόλια για την αμερικανική ανακοίνωση στο πλαίσο των ΤΠΕ. Ο υπουργός Γεωργίας των ΗΠΑ, μετά την λήψη των σχολίων, ανακοίνωσε ότι το αμερικανικό υπουργείο Γεωργίας θα προέβαινε σε σημαντικές αλλαγές των προτεινόμενων κανόνων για τα εθνικά πρότυπα των βιολογικών τροφίμων. Τα προϊόντα βιοτεχνολογίας, η χρήση ακτινιβολίας στην μεταποίηση τροφίμων και η χρήση στερεών οργανικών λιπασμάτων που προέρχονται από την επεξεργασία αποβλήτων δεν θα συμπεριληφθούν στους τροποποιημένους κανόνες και δεν θα δίδουν δικαίωμα σε βιολογική επισήμανση. Η αλλαγή αυτή θα είναι εναρμονισμένη με τις οδηγίες Codex για την βιολογική καλλιέργεια, οι οποίες βρίσκονται σήμερα υπό συζήτηση και απαγορεύουν τη χρήση γενετικά τροποιημένων οργανισμών στην βιολογική καλλιέργεια.

(1) ΕΕ L 198, 22.7.1991.